<classify> WAZIRI Mkuu, Kassim Majaliwa, amemsimamisha kazi Mhandisi wa Ujenzi Halmashuri ya Wilaya ya Morogoro, Brown Undule kwa tuhuma ya kushindwa kusimamia kikamilifu ujenzi wa majengo ya Kituo cha Afya Mkuyuni mkoani Morogoro. Waziri Mkuu pia ameagiza kungolewa kwa milango yote, iliyowekwa kwenye majengo ya kituo hicho, kutokana na kutokuwa na ubora unaotakiwa ikiwamo kuwa na matundu. Alitoa agizo la kumsimamisha kazi mhandisi huyo jana wakati akihutubia mamia ya wananchi wa Kata ya Mkuyuni Halmashauri ya Wilaya ya Morogoro.Kituo hiki cha Afya Mkuyuni hakijakamilika, mmenileta kuja kuona jengo lenye milango ambayo ukikaa nje unamwona aliye ndani, mlango mmoja una rangi tofauti, mara bluu, kijani, hii si sahihi. Tiles marumaru na milango hii ingolewe leo hii jana, hamuwezi kuweka milango mibovu, hatuwezi kubaki na mhandisi huyu amesomea kazi hii, hata katika majengo ya mtu binafsi huwezi kufanya jambo hili, alisema. Alimtaka Kaimu Mkurugenzi Mtendaji wa halmashauri hiyo, Godfrey Mlowe, baada ya wiki mbili ifikapo Oktoba Mosi, mwaka huu awe ametengeneza milango mipya yenye ubora na kuifunga katika kituo hicho cha afya. Waziri Mkuu pia aliagiza kuwa ifikapo Oktoba 30 mwaka huu, kituo hicho kiwe kimekamilika na kuanza kutoa huduma kwa wananchi. Alisema mara nyingi watendaji wa chini, ndio wamekuwa chanzo cha kukwamisha miradi ya maendeleo na kusababisha wakurugenzi kuondolewa na kwamba kuanzia sasa wataondoka wote. Pia alimwagiza Naibu Katibu Mkuu Tawala za Mikoa na Serikali za Mitaa Tamisemi, Tixon Nzunda, kupita na kukagua miradi yote inayotekelezwa katika mkoa wa Morogoro ili kubaini mapungufu na kuchukua hatua kwa wahusika. Katibu wa Chama Cha Mapinduzi CCM Mkoa wa Morogoro, Shaka Hamdu Shaka, alisema kamati ya siasa ya mkoa huo, ilitembelea maeneo mbalimbali na kubaini kuwa katika miradi ya sekta ya afya kuna mapungufu mengi.  <topic>: kitaifa 